Työpaikkailmoituksia listaavan Duunitori Oy:n nettisivuille ilmestyi elokuussa työpaikkailmoitus, jossa hakijaa pyydetään maksamaan työhakemuksen lähettämisen yhteydessä 9,90 euron käsittelymaksu. Työpaikkailmoituksen taustalla on tamperelainen yritys nimeltä Kuninkaantekijät Media ja Markkinointi. Yritys perustelee työhakemuksen käsittelymaksua sillä, että haastatteluvaiheeseen halutaan panostaa muita tuotantoyhtiöitä enemmän.

– Se on vain yksi keino rajata hakijakantaa, että niihin hakijamääriin saa jotain tolkkua, sanoo yrityksen taustalla toimiva Niku Hinkka.

Duunitorin perustaja Thomas Grönholm tarkistaa työpaikkailmoituksen Turun Sanomien pyynnöstä, ja toteaa sen olevan yrityksen käytäntöjen vastainen.

– Maksun pyytäminen ei ainakaan tällaisessa yhteydessä ole asiallista. Koulutukset ja muut vastaavat palvelut, joissa sparrataan ja mentoroidaan työnhaussa ovat eri asia, sanoo Grönholm.

Jatkuu mainoksen jälkeen Mainos päättyy

Duunitorin ilmoitukset katsotaan läpi ennen julkaisemista, mutta nyt Grönholmin mukaan käsittelymaksun yksityiskohtaa ei ole huomattu. Työpaikkailmoitus poistettiin Duunitorin nettisivuilta tiistaina iltapäivällä.

Ilmoituksen jättänyt Niku Hinkka vakuuttaa, ettei yrityksen kassaa pyritty kerryttämään maksuilla.

– Ei se ole mikään elinehto. Tarkoitus ei ole kerätä sillä rahaa, vaan karsia huonot hakijat pois, painottaa Hinkka.

Juttua korjattu: Jutusta on poistettu viittaus lakiin julkisesta työvoima- ja yrityspalvelusta. Laki ei liity tähän tapaukseen, koska Duunitori ei ollut itse pyytänyt käsittelymaksua henkilöasiakkailta.